Foto: Index

ZORAN MILANOVIĆ u Banskim je dvorima održao press konferenciju u društvu ministra Predraga Matića. Pola sata je odgovarao na pitanja novinara vezano za okupaciju Markovog trga od strane šatoraša. Pozvao ih je da u ponedjeljak dođu u Vladu na razgovor, ali uz uvjet da prije toga napuste Markov trg.



"Volio bih da je glavna vijest danas da je Hrvatska prije dva mjeseca izašla iz recesije, i da je Vlada za to barem malo zaslužna", kaže Milanović.

Milanović poziva: Dođite na razgovor sa mnom, Matićem i Kotromanovićem

"Brinuli smo o braniteljima i brinemo i dalje. Njihova prava ne da nisu dirana i smanjivana, nego su čuvana u ovoj zahtjevnoj ekonomskoj situaciji, a nekad čak i povećavana. Danas smo u Saboru imali raspravu o Zakonu o žrtvama seksualnog nasilja u ratu, to je vrlo osjetljiva materija koja dodatno pokazuje koliko nam je stalo do nekih stvari, koliko čuvamo dostojanstvo svih koji su bili u ratu".



"Proziva nas se da nismo za dijalog. Institucije države, a Vlada je jedna od ključnih, se moraju respektirati i mora ih se čuvati. To je posao policije. Odnosno to je posao onih koje smo ne tako davno i ne bez razloga nazivali redarstvenicima. Taj izraz kao da se izgubio, a ne bi trebao. To su ljudi koji čuvaju red, zakon, a tek onda poredak. A nimalo politiku i političke stranke".

"Ja sam s Glogoškim i njegovom suprugom nedugo nakon početka prosvjeda u Savskoj u ovoj zgradi obavio jedan duži razgovor, u kojem sam u želji da se informiram gdje su ti problemi. Taj razgovor je bio pristojan, trajao je dosta dugo. O tome zbog dogovora i diskrecije nisam izvjestio javnost, ali činjenica je da smo sjeli i razgovarali", kaže Milanović.



Dodaje da je na Predraga Matića iznimno poseban, opisao ga je kao "ratnog heroja i logoraša koji dušom i srcem živi za braniteljsku populaciju i koji nije mogao ni sanjati da će mu se ovakve stvari događati".



"Jučer se dogodilo to što se dogodilo, ja na to nemam utjecaja. Hrvatska policija provodi zakon. Jedino tako može biti. Ja mogu pozvati gospodu koja ih predstavljaju da za nekoliko dana, ali ne danas, jer je to nemoguće, porazgovaramo opet u Vladi. Možete biti i vi prisutni. Ja bih tu manje govorio, imam ljude koji imaju što za reći. Možda mi je nešto promaklo u tih sat i pol razgovora i u onom razgovoru u Okučanima. Ali prijetnje su odmah opet započele", kaže Milanović.

"Suosjećam s braniteljima, ali ne volim prijetnje, ucjene i ultimatume. To neće proći, nikada. No pasaran. Odgovornost za ovo što se događa nije ni moja ni ministara Freda Matića i Ante Kotromanovića. Politička odgovornost za ovo je u HDZ-u. To su Tomislav Karamarko i njegovi ljudi, kojih se Hrvatska boji. Prvi put imamo garnituru koja želi doći na vlast na način da ljudima utjeruje strah u kosti", rekao je Milanović.

"To su ljudi koji ne priznaju zakone ove zemlje, a onda je tu i predsjednica Kitarović"

"To su ljudi koji ne priznaju zakone ove zemlje, koji ih tumače kako im odgovara, a tu je onda i predsjednica Kitarović. Mi vidimo da osoba koja je njen savjetnik za branitelje aktivno sudjeluje u prosvjedima. Kako da to protumačimo? Zaključite sami. To nije dobro. Da li se toga bojimo? Ne. Da li nas to impresionira? Ne. Vidjet ćemo što će ona reći o tome, možda neće ni odgovarati na pitanja", kaže Milanović.

"Niti u jednoj europskoj državi ne može se prosvjedovati ovako blizu Vlade. Ako sam neku zemlju propustio, netko će me ispraviti. Koliko ja znam, nema je", kaže Milanović, te dodaje da ne pristaje buku i galamu, te da će se "do zadnjeg dana svoje političke karijere boriti demokratskim sredstvima".

"Moram sa žaljenjem konstatirati da ima jedan broj ljudi u hrvatskoj politici koji bi htjeli da je loše, koji bi htjeli grčki scenarij. Ništa od toga", kaže Milanović.



"Ja sam za dijalog, javni dijalog, spreman idući tjedan. Ovo mora prestati. Ovo će prestati kad to kaže predsjednica Kitarović ili kad to kaže Karamarko", tvrdi Milanović.

"Jedan dio broj ljudi u Hrvatskoj, nažalost sve veći, nešto što se zvalo strahopoštovanje prema određenoj grupi ljudi zamijenjuje običnim strahom. Ja se toga ne bojim i protiv toga ću se boriti. Za mene je vijest dana da Hrvatska više nije u recesiji. Isto kao što neće biti u idućem kvartalu, niti u onom nakon njega", kaže Milanović.

Razgovarao s Kolindom

Tekst se nastavlja ispod oglasa

Na pitanje hoće li se situacija do ponedjeljka zakomplicirati, Milanović odgovara da je to pitanje za policijske zapovjednike. "Ljudi koji to potenciraju čine ozbiljan prekršaj protiv javnog reda i mira", kaže Milanović.



Na pitanje je li razgovarao s Kolindom, Milanović kaže: "Razgovarao jesam, za razliku od predsjednice ja nikad ne komentiram sadržaj našeg razgovora. Ne moram valjda govoriti drugima gdje se kreću i što rade njihovi najbliži suradnici. Bilo bi stvarno tužno. Pa to je vidjela cijela nacija".

Matić kaže da je bio s braniteljima u crkvi i razgovarao s njima. Tražio je, kaže, da odu iz crkve i da maknu šator iz Savske, te da se u ponedjeljak održi sastanak u Vladi. "Oni su to odbili, rekli su da je to ucjena. Sada im poručujemo da odu s Markovom trga, ako žele biti u šatoru, mogu biti u šatoru".



Milanović dodaje da "o šatoru nema nikakav stav jer to treba rješiti policija". Poziva na razgovor, na kojem će, kako kaže, sudjelovati i Matić i Ante Kotromanović. "Tu smo, da čujemo što ima novog. Ili je to samo nastavak prijetnji koje su davali", kaže Milanović.

Policija smije ući u crkvu

Na pitanje kako komentira ulazak policajaca u crkvu, Milanović kaže: "Ne može se govoriti o ulozi crkve. Ja puno razgovaram s papinskim nuncijem. Međutim katolička crkva i njezini prelati i biskupi u Hrvatskoj kao i u svakoj zemlji imaju visoku razinu autonomije. I tu se ljudi međusobno jako razlikuju. Ne možemo govoriti o centralnoj poziciji crkve. Svatko radi po svojoj duši i savjesti. Postoje kao i svugdje sjajni ljudi i jako loši ljudi. Što se tiče crkve i tih pravila, crkva je kao i svaki drugi prostor, kao i vaš stan. Ako ima nalog, policija može ući".

"Policija ovdje ima nezahvalan posao. Štite zakon, institucije, Vladu, pravila, koja u zajednici moraju biti jednaka za sve. To je generalno pravilo, nema povlačenja. U tom smislu policija postupa apsolutno po zakonu", kaže Milanović.



Na pitanje do kada bi policija po njegovom mišljenju trebala tolerirati neprijavljeni prosvjed na Markovu trgu, Milanović odgovara: "Naša policija i naši redarstvenici su očito jako strpljivi i obzirni. Možda zato što su to baš branitelji. Ali svi smo građani".

Na pitanje ima li konkretne dokaze da iza svega stoji HDZ, Milanović odgovara: "To je očito. Iz svake geste, grimase, riječi, rečenice. To je čitavoj javnosti potpuno jasno".

"Ovo je sad posao policije. Pa i crkva na kraju krajeva. S ovim što se događa na Markovom trgu, nemam veze. Možemo reći da im je upućen poziv da se u ponedjeljak u 10 sati nađemo u Vladi. Što se tiče dijaloga, imamo ministra koji se satire da napravi najbolje. Ja sam predsjednik Vlade, neke pregovore ne mogu voditi, ali je li dijalog moj sastanak s Glogoškim, o kojem sam šutio dva i pol mjeseca? Je li dijalog onaj sastanak u Okučanima? Gdje je problem, recite mi još jednom. Ne mogu pristati na ultimatume. Čuvam čast države. Ta čast se skupo prodaje, odnosno ne prodaje se. Nikome", kaže Milanović.

"Ovo nije birtija, ovo je hrvatska vlada"

Na pitanje zašto čekati ponedjeljak, Milanović odgovara: "Mislim da sam bio jasan. Ovo je država, tu reda mora biti. Ovo nije birtija, ovo je hrvatska vlada. Na ovakav način se s državom ne razgovara, tko god bio u Vladi. Prisjećam se što se dogodilo mom dobronamjernom kolegi Leki, kad je otvorio vrata. Nije dobio nimalo poštovanja. Ucjenama se ne može i neće postići ništa".

Na pitanje smatra li da je policija trebala odlučnije djelovati, Milanović kaže: "Kada gledate scene s ulica glavnih gradova kolijevka demokracije, kad vidite kako djeluje njihova policija, a kako djeluje naša, mogu reći da je naša policija obzirna. Pogledajte što se događa u Americi ili u Londonu. Kod nas policija 'tiho baš na prstima'. Ali reda mora biti".

"Ovo nije ni po čemu nenasilan prosvjed. Moj predstojnik ureda je na Sljemenu prije četiri mjeseca zaradio prekršajnu prijavu. Njegova riječ protiv riječi policajca. Ne znam što će odlučiti sud. To je moj predstojnik ureda, osoba koja je na položaju važnijem od nekih ministara. I tu je moj suradnik za sada izvukao deblji kraj. To samo govori o mom odnosu prema policiji, statusu kojeg meni najbliži ljudi uživaju i statusu zaštitu kojeg imaju. Nemaju nikakvu zaštitu. Ali ako je to kažnjivo, u kojem je onda statusu probijanje policijskog kordona i napad na službenu osobu? Ja sam svom suradniku rekao 'slušaj stari, to je tvoj problem, drugi put idi službenim autom, zato ga i imaš na raspolaganju'. A sud će vjerojatno vjerovati policajcu, to je tako", kaže Milanović.

"Pozivam predsjednicu republike i šefa opozicije da sad isto ovako stanu pred novinare, da im odgovaraju na pitanja pola sata. Ali to nećemo vidjeti", zaključio je Milanović.